U ponedjeljak navečer je u kući vidjelice Vicke, koja je 1981. godine vidjela Gospu s ostalom djecom, počeo svijetliti Gospin kip, star 40 godina.

Ukoliko se i vi nalazite u mnoštvu okupljenom ispred Vickine obiteljske kuće, šaljite nam fotografije na moj.report@novatv.hr. U Međugorju je u ponedjeljak navečer, oko 22 sata, u Vickinoj staroj obiteljskoj kući počeo svijetliti Gospin kip koji je star 40 godina.

Kako doznajemo od kolega s portala Međugorje-info.com u staroj kući vidjelice Vicke jučer navečer su se molile dvije Talijanke i kada su izgasile svjetlo vidjele su kako kip Gospe neobično svijetli. Pozvali su Vickinu obitelj koja je bila u blizini.

'Radi se o običnom kipu od gipsa, no doista neobično svijetli, kao da je fluorescentan', opisuju nam kolege s portala Međugorje-info.com. Inače, zbog velikog broja posjetitelja njihovoj interntskoj stranici, zbog tehničkih je problema povremeno onemogućen pristup njihovom sadržaju.

Vijest o svemu se sinoć proširila mjestom u samo nekoliko minuta, tako da su se ispred kuće počeli okupljati vjernici.

'Prijatelj mi je javio što se događa i otišao sam vidjeti. Bilo je oko 22 sata. Kip Gospe svijetli, ali kad je pokušate fotografirati, apsolutno ništa se ne vidi. Vrlo brzo se mjestom pročulo i i sad ovdje ima oko tisuću ljudi', izjavio je sinoć za Dnevnik.hr Mateo Ivanković iz Međugorja.

Javio nam se i Martin Oršulić koji nam je također poslao fotografiju Gosipong kipa. 'Evo da vam pošaljem i ja sliku što sam uslikao Gospu u Međugorju...probao sam i u mraku ali ništa se ne vidi, samo svojim očima možete vidjeti tu svijetlost...nešto posebno.

Kad vam već šaljem sliku napisat ću vam nešto, jer nisam mogao dati interviju vasem novinaru. Sjedio sam s društvom, kad sam čuo za čudo u Međugorju dogovorili smo se da odemo vidjet. U našem društvu je bila jedna cura, Muslimanka, rekla je da ide i ona. Poveli smo je i kada smo prilazili kipu ona se držala za mene i šutila, ja sam dodirnuo kip i vidio svojim očima kako svijetli, to je pravo čudo, poseban osjećaj. Kada smo ušči u auto pitali smo tu curu je li ona išta osjetila, rekla nam je 'da su joj se noge odsjekle, da se jednostavno prekrstila i odjednom počela moliti', opisuje Martin.

Stotine hodočasnika na pragu u sat vremena

Razgovarali smo i sa susjedima i vjernicima koji su sinoć čekali u redu da vide novo čudo u Međugorju.

'Zapravo ovo je još jedno u nizu čuda koja se događaju ovdje u Bijakovićima, odnosno u župi Međugorje. Prostorija u kojoj ste sada vidjeli kip koji svijetli, je prostorija u kojoj je vidjelica Vicka imala ukazanja i ona je otvorena po cijeli dan za skupine hodočasnika, koji žele posjetiti tu prostoriju da vide gdje su bila ukazanja. Oko 21 sat skupina talijanskih hodočasnika je bila tu i u jednom trenutku su se čuli vrisci i obitelj je došla u sobu ne znajući o čemu se radi i vidjela po prvi put, pored toliko čuda koja su se dogodila, još jedno čudo, i za obitelj, i za nas susjede. Obitelj nas je obavijestila odmah, tako da je kroz sat vremena već tisuću ljudi čekalo da vidi čudo', ispričao je za Novu TV susjed obitelji vidjelice Vicke.

'Zapravo, kip je star 40 godina i 30 godina je već u toj prostoriji', dodao je.

'Ne znam, nešto što se ne može opisati, stvarno. Kad vidite to, ne znam, bez riječi sam, toplina oko srca, ne znam, stvarno nešto neopisivo. To se mora doživjeti, stvarno', puna je dojmova bila jedna vjernica.

'Ljudi bi se trebali vratiti i vjerovati u Boga'

'Pa isprva sam se čudno osjećao, jer je stvarno neobično bilo, da ne kažem paranormalno. Dakle ove stvari se ne mogu vidjeti svaki dan, a ovo bi se moglo uzet kao kruna svih čuda koja su se dosad dogodila, poput ozdravljenja. Naježio sam se i nisam mogao doći k sebi jedno vrijeme. Ovo je nezaboravno iskustvo, stvarno. Ovo bi trebao svatko doći vidjeti ako može, ako potraje naravno', rekao je jedan od mlađih vjernika.

Na pitanje o čemu je razmišljao, mladić je odgovorio skromno. 'Pa prvo sam zahvalio Gospi što nas čuva sve i pogotovo sam se pomolio za svoju obitelj, prijatelje i poznanike. Ovo smatram kao još jedan dokaz da bi se ljudi trebali vratiti i početi vjerovati u Boga i Međugoje također', dodao je.

DNEVNIK.hr pratite putem iPhone/iPad | Android | Twitter | Facebook



